రాంబస్
ఒక సమాంతర చతుర్భుజంలో అన్ని భుజాలు సమానంగా ఉంటే దానిని సమ చతుర్భుజం లేదా రాంబస్ అంటారు.
దీనిలో నాలుగు భుజాలుంటాయి. నాలుగు అంతర కోణాల మొత్తము 360 డిగ్రీలు. అన్ని భుజాలు సమానంగా, సమాంతరముగా ఉంటాయి. ఎదురెదురు కోణాలు సమానంగా ఉంటాయి. ఆసన్న కోణాల మొత్తము 180 డిగ్రీలు ఉంటుంది. దీనికి రెండు కర్ణాలుంటాయి. ఒక కర్ణం సమ చతుర్భుజాన్ని రెండు సర్వ సమాన త్రిభుజాలుగా విభజిస్తుంది. రెండు కర్ణాలు సమ చతుర్భుజాన్ని నాలుగు సర్వసమాన త్రిభుజాలుగా విభజిస్తుంది. కర్ణములు పరస్పరం లంబ సమద్విఖండన చేసుకుంటాయి. సమ చరుర్భుజ నిర్మాణానికి రెండు స్వతంత్ర కొలతలు కావాలి. సమాంతర భుజాల మధ్య గల లంబ దూరాన్ని "ఎత్తు" అంటారు. దిగువన గల భుజాన్ని "భూమి" అంటారు. దీని వైశాల్యం దాని కర్ణముల లబ్ధంలో సగం ఉండును. ప్రతి చతుర్భుజం మరియు ట్రెపీజియం, సమాంతర చతుర్భుజం, రాంబస్ లక్షణాలతో ఉండక పోవచ్చు. కాని చతురస్రం నకు అన్నిభుజాలు సమానంగా ఉండుటవల్ల రాంబస్ లక్షణాలను సంతరించుకుంటుంది.
రాంబస్ యొక్క కర్ణములు d1, d2 అయితే దాని వైశాల్యం ½ d1, d2 అవుతుంది. రాంబస్ కూడా ఒక సమాంతర చతుర్భుజం కావున దాని భూమి "b" మరియు ఎత్తు "h" అయితే దాని వైశాల్యం భూమి ఎత్తుల లబ్ధానికి సమానము. ఒక రాంబస్ ను ట్రెపీజియంగా తీసుకుంటే దాని సమాంతర భుజాలు a, b అయి, ఎత్తు "h"గా తీసుకుంటే దాని వైశాల్యం సమాంతర భుజాల పొడవుల సగటు మరియు ఎత్తుల లబ్ధానికి సమానమవుతుంది.
చతుర్భుజం బహుభుజి సమలంబ చతుర్భుజం సమ చతుర్భుజం